Brandstofpryse: Só lyk stygingsArgieffoto Motoriste kan vanaf Aprilmaand ŉ skerp styging in brandstofpryse te wagte wees as gevolg van nuwe brandstofheffings wat dán in werking sal tree. Jeff Radebe, minister van energie, het dié styging in brandstofpryse Woensdag bekend gemaak. Volgens Radebe kan motoriste vanaf 4 April ŉ styging van 69c per liter in die prys van 93-oktaan-petrol verwag – dít ten spyte daarvan dat die internasionale brandstofpryse grootliks stabiel gebly het. Die prys van 95-oktaan-petrol gaan 72c per liter duurder wees, die prys van 0,05%-sulfaat-diesel gaan met 57c per liter styg en die prys van 0,005%-sulfaat-diesel gaan met 65c per liter styg. Die prys van gas gaan ook styg – dié keer met 39c per kg. Radebe sê die prys van paraffien sal met net meer as 2c per liter minder daal aangesien die prys nié deur die styging van brandstofheffings geraak word nie. Dié styging in brandstofpryse beteken dat brandstof in April weer meer as R14 per liter sal kos. Die AA meen dié stygings gaan motoriste vir die soveelste keer diep in hul beursies laat grawe. “Enige styging in die internasionale brandstofpryse in die nabye toekoms sal verseker dat motoriste vanjaar die duurste nóg vir brandstof gaan betaal,” lui die verklaring. “Verskaffers van openbare vervoer soos taxi’s en busse sal hierdie verhogings moet dek deur dit direk aan die verbruikers oor te dra, wat beteken dat meer van [die verbruikers] se reeds klein salarisse aan vervoerkoste bestee gaan word.” Die AA sê die nuwe brandstofheffings én die verhoging in belasting op toegevoegde waarde (BTW) gaan alle Suid-Afrikaners raak en nié net motoriste nie. “Die koste van die verskeping van goedere reg oor die land sal ook duurder word aangesien produsente, verskaffers en maatskappye ook gedwing gaan word om ekstra koste te verhaal deur middel van verhoogde pryse.” Volgens die AA is die enigste lig aan die einde van die tonnel dat die kredietgraderingsmaatskappy Moody’s vroeër die land se kredietgradering onveranderd gelaat en sy vooruitsig van negatief na stabiel verander het. Die regering het kort hierna gesê dat hy beoog om binnekort nuwe lewe in die ekonomie te blaas. Maroela Media het vroeër berig Malusi Gigaba, die destydse minister van finansies, het in Februarie aangekondig dat die algemene brandstofheffing van R3,15 na R3,37 verhoog sal word en dat die heffing vir die Padongelukkefonds van R1,63 na R1,93 verhoog word. Die totale brandstofheffings kom neer op R5,30 per liter.